# Phloeomys

Phloeomys és un gènere de rosegadors de la subfamília dels murins, format per només dues espècies.

## Distribució i hàbitat

Són espècies endèmiques de les Filipines, on habiten l'illa de Luzon i les illes més petites de la costa. El seu hàbitat és el bosc, on es troben tan a prop del mar com a les muntanyes.

## Descripció

Es tracta d'espècies de rosegador de mida gran, que tenen una longitud conjunta del cap i del cos que varia entre 28 i 48 centímetres, amb una cua que fa entre 20 i 35 centímetres de llargada. El seu pes oscil·la entre 1,5 i 2 quilograms.
El seu pelatge és estampat, amb una part superior de color negre o marró i, de vegades estampada, i una part inferior blanquinosa. De vegades, els flancs també són blanquinosos, i fins i tot el cap pot ser parcialment més clar. La cua és peluda i de color negre. Les orelles són petites i rodones i el musell és curt. Les potes posteriors engrandides amb els dits i les urpes llargues són una adaptació a un estil de vida arbori. A diferència de la majoria de murins, les femelles d'aquest gènere només tenen un parell de pits.
L'espècie P. pallidus és lleugerament més clara i té una capa més suau que P. cumingi, encara que no és clar si aquesta és en realitat una espècie separada o només una variant local o de temporada.

## Ecologia

Són animals nocturns que durant el dia dormen en troncs d'arbres buits o en nius que han pres a d'altres animals. Són bons escaladors i generalment romanen als arbres. Segons els informes, viuen en parelles o en petits grups familiars. La dieta en estat salvatge és poc coneguda, probablement basada en material vegetal. Els animals en captivitat també han consumit insectes i altres animals, encara que no se sap fins a quin punt formen part de la seva dieta en estat salvatge.

## Taxonomia

El gènere va ser descrit el 1839 per George Robert Waterhouse. Originalment va ser inclòs per Alston a la subfamília Phloeomyinae junt amb el gènere Nesokia (en realitat, un parent filogenètic proper a Bandicota i Rattus) a causa dels seus patrons oculars laminars similars. Fou considerat membre d'aquesta subfamília per Tate (1936) i Simpson (1945), juntament amb Chiropodomys, Coryphomys, Crateromys, Lenomys, Mallomys i Pogonomys. Posteriorment, Ellerman va demostrar que, excepte amb Crateromys, cap dada era compatible amb aquesta assignació. Posteriors anàlisis filogenètiques de seqüències mitocondrials completes de citocrom b de 13 dels 16 gèneres de murins filipins endèmics van unir a Phloeomys, Crateromys i Batomys en un clade separat d'altres gèneres endèmics vells.
Actualment forma part de la Divisió Phloeomys de la tribu dels fleominis.

## Estat de conservació

Espècies d'aquest gènere són animals relativament adaptables i sovint es troben a prop d'habitatges humans. En conseqüència, són caçats a moltes regions a causa de la seva carn i són susceptibles de patir en certa manera la destrucció del seu hàbitat. La UICN cataloga P. cumingi com a vulnerable i P. pallidus com en risc mínim.

## Referències

* 1 2 Musser, Guy G.; Carleton, M.D.. «Superfamily Muroidea». A: Don E. Wilson i DeeAnn M. Reeder. Mammal Species of the World: A Taxonomic and Geographic Reference (en anglès). 2. 3a edició. Baltimore: Johns Hopkins University Press, p. 894-1531. ISBN 0-8018-8221-4.
* ↑ Oliver, W. L. R.; Cox, C. R.; Gonzales, P. C.; Heaney, L. R. «Cloud rats in the Philippines — preliminary report on distribution and status» (en anglès). Oryx, 27, 1, 1993, pàg. 41–48. DOI: 10.1017/S0030605300023942. ISSN: 1365-3008.
* ↑ Nowak, Ronald M. Walker's mammals of the world (en anglès). 6ena edició. Baltimore: Johns Hopkins University Press, 1999, p. 2015. ISBN 9780801857898.
* 1 2 3 Waterhouse, G.R. «Observations on the Rodentia with a view to point out groups as indicated by the structure of the crania in this order of mammals» (en anglès). The Magazine of Natural History, 3, 1839, pàg. 90-96.
* 1 2 Duya, Mariano Roy M.; Duya, Melizar V.; Alviola, Phillip A.; Balete, Danilo S.; Heaney, Lawrence R. «Chapter 4: Diversity of Small Mammals in Montane and Mossy Forests on Mount Cetaceo, Cagayan Province, Luzon» (en anglès). Fieldiana Life and Earth Sciences, 01-05-2011, pàg. 88–95. DOI: 10.3158/2158-5520-2.1.88. ISSN: 2158-5520.
* ↑ Heaney, L.R., Balete, D.S., Dollar, M.L., Alcala, A.C., Dans, A.T.L., Gonzales, P.C., Ingle, N.R., Lepiten, M.V., Oliver, W.L.R., Ong, P.S., Rickart, E.A., Tabaranza Jr., B.R. and Utzurrum, R.C.B.. «A synopsis of the mammalian fauna of the Philippine Islands». A: Zoology new series (en anglès). 88. Chicago: Field Museum of Natural History, 1998, p. 1-61 (Fieldana). DOI 10.5962/bhl.title.3419.
* ↑ Jotterand-Bellomo, M.; Schauenberg, P. «Les chromosomes du rat de Cuming, Phloeomys cumingi Waterhouse, 1839 (Mammalia: Rodentia)» (en francès). Genetica, 76, 3, 1988, pàg. 181-190.
* ↑ Heaney, Lawrence R.; Balete, Danilo S.; Rickart, Eric A.; Niedzielski, Andria. The Mammals of Luzon Island: Biogeography and Natural History of a Philippine Fauna (en anglès). Johns Hopkins University Press, 2016, p. 304. ISBN 9781421418384.
* ↑ Jackson, Stephen M.; Groves, Colin. Taxonomy of Australian Mammals (en anglès). CSIRO Publishing, 2015, p. 536. ISBN 9781486300129.
* ↑ Tate, G. H. H. «Results of the Archbold Expeditions. No. 13. Some Muidae of the Indo-Australian region.» (en anglès). Bulletin of the American Museum of Natural History, 72 pàgines=501-728, 1936.
* ↑ Simpson, G. G. «The principles of classification and a classification of mammals.» (en anglès). Bulletin of the American Museum of Natural History, 85, 1945, pàg. 1-350.
* ↑ Ellerman, J. R. «The families and genera of living rodents. Vol. III, Appendix II [Notes on the rodents from Madagascar in the British Museum, and on a collection from the island obtained by Mr. C. S. Webb].» (en anglès). British Museum (Natural History), [Londres], 1949, pàg. 210.
* ↑ Jansa, S. A.; Heaney, L. R. «A molecular phylogeny of Philippine murid rodents and its implications for patterns of diversification» (en anglès). Annual Meeting of the American Society of Mammalogists. University of Montana, 2001.
* ↑ Heaney, L., Balete, D., Rosell-Ambal, G., Tabaranza, B., Ong, P., Ruedas, L., Gonzales, J.C. & Oliver, W. (2008). Phloeomys cumingi. Llista Vermella d'espècies amenaçades de la UICN, 2013. UICN, edició 2013.2. Consultat el 02-01-2018.
* ↑ Heaney, L., Balete, D. & Ong, P. (2016). Phloeomys pallidus. Llista Vermella d'espècies amenaçades de la UICN, 2013. UICN, edició 2013.2. Consultat el 02-01-2018.